Jeppe Bruus (S), 2025-05-28:
Tak for det.
Jeg har været i Oksbøl flere gange i det her forår.
Første gang var jeg sammen med 600 borgere i hallen i Oksbøl for at lytte til og drøfte, hvordan vi i fællesskab håndterer den nye situation, hvor ulven fylder mere, end den har gjort tidligere.
Siden da har jeg også mødtes med husdyrholdere og har haft en konstruktiv dialog, bl.a. også med Vildtforvaltningsrådet, der repræsenterer de centrale organisationer på det her område.
Status er, at ulven er kommet for tæt på byer, mennesker og husdyr.
Det skaber utryghed, og det har regeringen handlet på.
Status er samtidig, at vores myndigheder ikke har været gearet til at håndtere den utryghed, der er opstået.
Samtidig har myndighederne i nogle tilfælde optrådt for rigidt og ufleksibelt, når det handler om at sikre samarbejdet, f.eks. om afværgeforanstaltninger i forhold til husdyr.
Mit mål er klart: Der skal være plads til ulven i Danmark, men det må aldrig være på bekostning af menneskers tryghedsfølelse eller husdyrholdernes mulighed for at passe deres dyr.
Med regeringens handlingsplan har vi taget et kæmpe skridt for at sikre en ny balance mellem ulven på den ene side og mennesker og husdyr på den anden side.
Handlingsplanen har forandret den måde, vi forvalter ulven på.
Det kommer konkret til at ske ved, at problemulve kan skydes i en zone, der går uden om byen, og at det selvfølgelig skal ske på en forsvarlig måde inden for gældende jagtregler.
Det er tilsvarende blevet muligt at skyde en ulv i zoner, hvor der har været et enkelt angreb på husdyr bagved ulvesikrede hegn.
Zonerne kan dække større geografiske områder med flere husdyrbesætninger.
I begge tilfælde sker det ud fra en ny formodningsregel, således at det formodes, at det er den samme ulv, der igen trodser bortskræmning i byen, eller formodes at foretage et nyt angreb på husdyr inden for en defineret zone fra det første angreb.
I alle tilfælde skal reguleringen altså foretages af personer med jagttegn efter tilladelse fra myndighederne og selvfølgelig efter gældende regler for regulering af vildt, så det sker forsvarligt, også i forhold til os som borgere.
Ovenstående ændringer er trådt i kraft.
For at sikre, at ulven kan bortskræmmes fra byerne, har myndighederne sat arbejdet i gang med at uddanne lokale ulveværnsgrupper, der kan deltage i bortskræmningen af ulve i byer, hvor der opleves problemer.
Vi skal have minimeret antallet af angreb på husdyr, og det skal vi gøre i fællesskab.
Nu har jeg gode erfaringer med treparter, og derfor har vi sammen lavet en minitrepart, der skal være færdig her inden sommer, dvs. inden udgangen af juni, hvor jeg har sat formanden for Vildtforvaltningsrådet i spidsen for arbejdet sammen med husdyravlerne og myndighederne.
Den opgave er klar.
Vi skal have udbredt brugen af ulvesikrede hegn, så vi minimerer antallet af ulveangreb på husdyr.
Det er samtidig afgørende, at forvaltningens skøn for, hvornår der er tale om problemulve, bliver mindre rigid, end det er blevet oplevet, så der kommer en kobling mellem ulvesikrede hegn og kompensationen i de områder, hvor der er ulveangreb.
Bare sagt sådan helt konkret betyder det, at hvis man har får i et område, hvor der er ulve og man oplever angreb på sin besætning, er man forpligtet til at få hegnene op.
For at øge kendskabet til ulve og øge trygheden og bevidstheden om ulve sættes der også gang i markant mere information til borgere i det område, hvor ulven lever i nærheden.
Det er en indsats, der har været haltende, ja, nærmest ikkeeksisterende.
Der bliver bl.a. afholdt flere borgermøder i berørte områder, der bliver trykt materiale, og der bliver informeret på myndighedernes hjemmesider.
Der bliver informeret om, hvad man skal gøre for at undgå at tiltrække ulve, hvordan man kan forholde sig til det, hvis man møder en ulv, og hvordan man dokumenterer, at man har set en ulv, så myndighederne bedst muligt har et vidensgrundlag at arbejde ud fra.